ભારતીય રાજકારણમાં ટિકિટની વહેંચણી બહુ અગત્યનો પ્રસંગ છે. દેશનું રાજકારણ કેવો આકાર લેશે તેનો નિર્ણય મુખ્ય રાજકીય પક્ષો દ્વારા કઈ રીતે ઉમેદવારોની પસંદગી થશે તેના આધારે થતો હોય છે. બંને પક્ષના ઉમેદવારો નક્કી થઈ જાય તે સાથે જ મતદારોનો વિકલ્પ મર્યાદિત થઈ જાય છે. ભારતમાં હજી સુધી ચૂંટણી મુક્ત રીતે થતી આવી છે, પરંતુ તેમાં મતદારો સામે વિકલ્પોને મર્યાદિત કરીને મૂકવામાં આવે છે. બંને પક્ષ તરફથી અમુક જ જ્ઞાતિના, અમુક જ પ્રકારના ઉમેદવારો પસંદ થતાં રહે છે અને મતદારોએ બે નબળામાંથી ઓછો નબળો ઉમેદવાર જ પસંદ કરવાનો રહે છે.